เอชเอ็มเอชเอส บริแทนนิก

| --- | --- |
เรือพยาบาลหลวง (เอชเอ็มเอชเอส) บริแทนนิก
ประวัติ
สหราชอาณาจักร
ชื่อ: เอชเอ็มเอชเอส บริแทนนิก (HMHS Britannic)
เจ้าของ:  ไวต์สตาร์ไลน์
ผู้ให้บริการ:  ราชนาวี
ท่าเรือจดทะเบียน: ลิเวอร์พูล, สหราชอาณาจักร
Ordered: 1911
อู่เรือ: ฮาร์แลนด์แอนด์โวล์ฟ, เบลฟาสต์, ไอร์แลนด์เหนือ
Yard number: 433
ปล่อยเรือ: 30 พฤศจิกายน 1911
เดินเรือแรก: 26 กุมภาพันธ์ 1914
สร้างเสร็จ: 12 ธันวาคม 1915
บริการ: 23 ธันวาคม 1915
หยุดให้บริการ: 21 พฤศจิกายน 1916
ความเป็นไป: อับปางหลังจากชนกับทุ่นระเบิดใต้น้ำที่ตั้งโดยเรือดำน้ำ SM U-73 เมื่อวันที่ 21 พฤศจิกายน ค.ศ. 1916 ใกล้กับเกาะเคีย ในทะเลอีเจียน 37°42′05″N 24°17′02″E﻿ / ﻿37.70139°N 24.28389°E﻿ / 37.70139; 24.28389
ลักษณะเฉพาะ
ชั้น::  โอลิมปิก
ขนาด (ตัน)::  48,158 ตันกรอส
ขนาด (ระวางขับน้ำ)::  53,200 ตัน
ความยาว::  882 ฟุต 9 นิ้ว (269.1 เมตร)
ความกว้าง::  94 ฟุต (28.7 เมตร)
ความสูง::  175 ฟุต (53 เมตร) จากกระดูกงูเรือถึงปลายปล่องไฟ
กินน้ำลึก::  34 ฟุต 7 นิ้ว (10.5 เมตร)
ความลึก::  64 ฟุต 6 นิ้ว (19.7 เมตร)
ดาดฟ้า::  10
ระบบพลังงาน::  24 × หม้อไอน้ำแบบปลายคู่  5 × หม้อไอน้ำแบบปลายเดี่ยว  2 × เครื่องจักรไอน้ำ 4 กระบอกสูบแบบขยายแรงดันสามช่วง ให้กำลัง 16,000 แรงม้า (12,000 กิโลวัตต์) ต่อเครื่อง ขับเพลาใบจักรข้างโดยตรง  1 × กังหันไอน้ำแรงดันต่ำ ให้กำลัง 18,000 แรงม้า (15,000 กิโลวัตต์) สำหรับใบจักรกลาง  กำลังรวม: 50,000 แรงม้า (37,000 กิโลวัตต์)
ระบบขับเคลื่อน::  3 × ใบจักร ทำจากสัมฤทธิ์ สองเพลานอกมีสามพวง ไม่มีครอบดุม ส่วนเพลากลางมีสี่พวง มีกรวยครอบดุม
ความเร็ว::  ปกติ: 21 นอต (39 กิโลเมตรต่อชั่วโมง; 24 ไมล์ต่อชั่วโมง)  สูงสุด: 23 นอต (43 กิโลเมตรต่อชั่วโมง; 26 ไมล์ต่อชั่วโมง)
ความจุ::  3,309
เอชเอ็มเอชเอส บริแทนนิก (อังกฤษ: HMHS Britannic; /brɪˈtænɪk/) เดิมคือ อาร์เอ็มเอส บริแทนนิก (อังกฤษ: RMS Britannic) เป็นเรือเดินสมุทรสัญชาติอังกฤษลำที่สามและลำสุดท้ายในกลุ่มเรือเดินสมุทรชั้นโอลิมปิกของสายการเดินเรือไวต์สตาร์ และเป็นเรือลำที่สองของบริษัทที่ใช้ชื่อบริแทนนิก เรือลำนี้เป็นเรือฝาแฝดของอาร์เอ็มเอส โอลิมปิกและไททานิก เดิมทีมีจุดประสงค์ให้เป็นเรือโดยสารข้ามมหาสมุทรแอตแลนติก แต่ต่อมาได้ถูกดัดแปลงเป็นเรือพยาบาลในปี ค.ศ. 1915 จนกระทั่งอับปางลงใกล้กับเกาะเคีย ในทะเลเอเจียน ประเทศกรีซ ในเดือนพฤศจิกายน ค.ศ. 1916 ซึ่งขณะนั้นเรือลำนี้ถือเป็นเรือพยาบาลที่ใหญ่ที่สุดในโลก
บริแทนนิกถูกปล่อยลงน้ำไม่นานก่อนสงครามโลกครั้งที่หนึ่งจะปะทุขึ้น เรือลำนี้ถูกออกแบบมาให้ปลอดภัยที่สุดในบรรดาเรือทั้งสามลำ โดยมีการปรับเปลี่ยนการออกแบบระหว่างการก่อสร้างจากบทเรียนที่ได้จากการอับปางของเรือไททานิก เรือถูกเก็บไว้ที่อู่เรือของฮาร์แลนด์แอนด์โวล์ฟในเบลฟาสต์เป็นเวลาหลายเดือนก่อนที่จะถูกเรียกตัวให้รับราชการเป็นเรือพยาบาลในปี ค.ศ. 1915 และ 1916 โดยให้บริการระหว่างสหราชอาณาจักรและดาร์ดะเนลส์
เช้าวันที่ 21 พฤศจิกายน ค.ศ. 1916 บริแทนนิกได้ชนกับทุ่นระเบิดใต้น้ำของกองทัพเรือจักรวรรดิเยอรมันใกล้กับเกาะเคีย ประเทศกรีซ และอับปางลงหลังจากนั้นเพียง 55 นาที ทำให้มีผู้เสียชีวิต 30 คนจากจำนวนผู้โดยสารและลูกเรือทั้งหมด 1,066 คน ต่อมาผู้รอดชีวิตทั้ง 1,036 คนถูกช่วยเหลือขึ้นจากน้ำและเรือชูชีพ บริแทนนิกจึงเป็นเรือที่ใหญ่ที่สุดที่อับปางในสงครามโลกครั้งที่หนึ่ง
หลังจบสงคราม ไวต์สตาร์ไลน์ได้รับการชดเชยจากการสูญเสียบริแทนนิกด้วยการมอบเรือเอสเอส บิสมาร์ค (SS Bismarck) ให้เป็นส่วนหนึ่งของการค่าปฏิกรรมสงคราม และต่อมาได้นำเรือลำนี้เข้าประจำการในนามอาร์เอ็มเอส มาเจสติก (RMS Majestic)
ซากเรือถูกค้นพบและสำรวจโดยฌัก กุสโต ในปี ค.ศ. 1975 เรือลำนี้เป็นเรือโดยสารขนาดใหญ่ที่สมบูรณ์ที่สุดที่จมอยู่ใต้ทะเลในโลก  ต่อมาในปี ค.ศ. 1996 เรือลำนี้ถูกซื้อโดยไซมอน มิลส์ นักประวัติศาสตร์ทางทะเล และยังคงเป็นเจ้าของอยู่ในปัจจุบัน